****

ΔΗΜΟΣ ΑΓΙΑΣ ΒΑΡΒΑΡΑΣ

Γραφείο Τύπου

**ΔΕΛΤΙΟ ΤΥΠΟΥ *9 /1/2022***

**Απάντηση της διοίκησης του δήμου Αγίας Βαρβάρας στην ανακοίνωση της παράταξης του κ. Καπλάνη.**

κ. Καπλάνη, ελάτε να συζητήσουμε για τα 22 Λάθη και Πάθη της διοίκησης Μίχου

|  |  |
| --- | --- |
| *1.* *«Λάμπετε δια της απουσίας σας» από κάθε σοβαρή προσπάθεια αντιμετώπισης της πανδημίας! «Σκορπίσατε» ένα σωρό χρήματα, που δόθηκαν για την ασφάλεια και την προστασία των δημοτών, σε ό,τι εσείς «βαπτίσατε» μέτρα πρόληψης!* | **1. Λάμπουμε διότι λάμπει η πόλη μας από καθαριότητα. Λάμπουν οι κάδοι, τους οποίους αδειάζατε δύο φορές την εβδομάδα ενώ τώρα τους αδειάζουμε κάθε μέρα και τους πλένουμε μία φορά την εβδομάδα ενώ εσείς τους είχατε άπλυτους δέκα χρόνια. Λάμπουν τα σχολεία μας διότι προσθέσαμε σχολικές καθαρίστριες, λάμπουν τα δημοτικά μας κτήρια διότι αρχίσαμε να τα βάφουμε (ωδείο, δημαρχείο, πολιτιστικό κέντρο λόγου και τέχνης, σινε Πάνθεον, 2ο δημοτικό κλπ) ενώ εσείς τα είχατε εγκαταλείψει για δέκα χρόνια. Λάμπουν οι κοινόχρηστοι χώροι, τα συντριβάνια, οι παιδικοί σταθμοί. Λάμπει η πόλη στις γιορτές από τα στολίδια, που είχατε πεταμένα στις αποθήκες.**  **«Σκορπίσαμε» -κατά την άποψή σας- χρήματα για να αγοράσουμε Μέσα Ατομικής Προστασίας για τους εργαζόμενους του δήμου (παπούτσια, γάντια, σκουφιά, γυαλιά, γιλέκα, μπουφάν, αδιάβροχα, καπέλα, φόρμες, μάσκες κλπ), που επί θητείας σας τα έβλεπαν στις φωτογραφίες.**  **«Σκορπίσαμε» -κατά την άποψή σας- χρήματα για να αγοράσουμε δεκάδες χιλιάδες μάσκες, γάντια, αντισηπτικά, καθαριστικά κλπ..**  **«Σκορπίσαμε» -κατά την άποψή σας- χρήματα για να αγοράσουμε μηχάνημα απολύμανσης, για να επισκευάσουμε την υδροφόρα ώστε να κάνει ψεκασμούς, για να τοποθετήσουμε διαχωριστικά υαλοπετάσματα σε όλα τα γραφεία των υπαλλήλων που έρχονταν σε επαφή με το κοινό.**  **«Σκορπίσαμε» -κατά την άποψή σας- χρήματα για να προσλάβουμε πρόσθετο προσωπικό για την καθαριότητα των σχολείων, την πολιτική προστασία, την αποκομιδή και τις απολυμάνσεις.**  **«Σκορπίσαμε» -κατά την άποψή σας- χρήματα για να προσλάβουμε γιατρό εργασίας, παιδίατρο για τους παιδικούς σταθμούς και δύο επόπτες υγείας για την φροντίδα του προσωπικού και για την κοινωνική υγιεινή…** |
| *2. Αμέτρητα ατυχήματα, θύματα, ζημιές, καταστροφές αυτοκινήτων από την άθλια κατάσταση των δρόμων της πόλης κι εσείς παρακολουθείτε αμέριμνοι τις νταλίκες να σουλατσάρουν στους δρόμους μας! Μπαλώνετε μόνο τρύπες, που σε δυο μέρες ξανανοίγουν!* | **2. Έχετε δίκιο. Δέκα χρόνια τώρα αφήσατε εντελώς ασυντήρητους τους δρόμους, αφήνοντας τους εργολάβους των διάφορων οργανισμών να ανασκάπτουν ανεξέλεγκτοι τους δρόμους.**  **Κλείνουμε τρύπες πράγματι από το υπέροχο μοναδικό έργο αποχέτευσης που κατασκευάσατε με δαπάνες της περιφέρειας και το οποίο πριν ακόμη τελειώσει χρειάζεται επειγόντως επισκευή.**  **Κλείνουμε τρύπες, που έχασκαν ανοικτές επί χρόνια και εσείς και τα στελέχη σας ήσασταν εξαφανισμένοι.**  **Οι νταλίκες πηγαινοέρχονταν-επί θητείας σας- στο κέντρο της πόλης, με συχνότητα μία κάθε δύο λεπτά επειδή κατά την διάρκεια εκτέλεσης του ΜΕΤΡΟ για να εξυπηρετήσετε άγνωστο ποια συμφέροντα συμφωνήσατε ώστε τα μπάζα από την εκσκαφή του ΜΕΤΡΟ της Νίκαιας να βγαίνουν από την Αγία Βαρβάρα.**  **Οι νταλίκες κυκλοφορούν για την εξυπηρέτηση αναγκών της πόλης και οι απαγορευτικές πινακίδες που βάλαμε κάποτε-όπως ξέρετε- δεν έχουν ακόμη τύχει της έγκρισης της τροχαίας.** |
| *3. Είπατε ψέματα ότι σας παραδώσαμε ένα κατεστραμμένο δήμο, ζητήσαμε έλεγχο 20 ετών, κάνατε έλεγχο -μόνο σε εμάς- από ανεξάρτητη αρχή και ΜΑΣ ΔΙΚΑΙΩΣΕ!!!* | **3. Θέλετε πολύ τη δικαίωση αλλά θα σας την δώσουν οι αρμόδιες αρχές που έχουν αναλάβει τον έλεγχο των πεπραγμένων σας. Τα περί δικαίωσής σας, είναι λόγια που θέλετε πολύ να τα ακούτε και να τα βλέπετε εσείς-γι’ αυτό τα γράψατε με κεφαλαία- αλλά η πραγματικότητα δεν αλλάζει με ψέματα. Παραδώσατε το δήμο με χρέη… και ανείσπρακτες οφειλές….χώρια η κατάσταση στην πόλη.** |
| *4. Είπατε ψέματα ότι δεν βρήκατε μαντήλι να κλάψετε και έχετε κατασπαταλήσει χρήματα σε γκράφιτι, σε κιτς άμαξες και τρίκυκλα, σε πανό, σε εκτυπώσεις, σε συναυλίες, «σε φρουφρού κι αρώματα»...* | **4. Φυσικά και δεν βρήκαμε μαντήλι να κλάψουμε. Αν έχετε αντίρρηση δείξτε μας τα ποσά που μας παραδώσατε. ΜΟΝΟ ΧΡΕΗ! Γι΄αυτό εξαφανιστήκατε και δεν ήρθατε σε παράδοση-παραλαβή.**  **Φυσικά και με πολύ λιγότερα έσοδα καταφέραμε και γκράφιτι να κάνουμε και κάδους να βάψουμε και άμαξες και τρίκυκλα να πάρουμε. Καμία όμως συναυλία δεν πλήρωσε ο δήμος μας, παρά το τεράστιο πολιτιστικό έργο που πρόλαβε να κάνει πριν ενσκήψει ο κορωνοϊός. Είστε εθισμένος στα ψέματα, το ξέρουμε όλοι.** |
| *5. Είπατε ψέματα ότι ήμασταν μια παρεούλα που λυμαινόταν το δήμο, όταν δεν είχαμε ούτε μία πρόσληψη, ούτε μία σύμβαση συμβούλου, ούτε καν μία δημοσίευση υπέρ μας! Κι εσείς, 3 σχεδόν χρόνια, μοιράζετε τις απευθείας αναθέσεις, τις προσλήψεις και τις αμοιβές στους «ημέτερους» σαν τα στραγάλια!* | **5. Εσείς είχατε σύμβουλο απόφοιτο Λυκείου για να σας συμβουλεύει, προσλήψεις και εξυπηρετήσεις αδιαφανείς! Τώρα είναι όλα φανερά! Πείτε μας για την ανάθεση για τα προσωπικά δεδομένα, πείτε μας για την ανάθεση της μελέτης για τον οδοφωτισμό. Πείτε μας για τις δικαστικές ενέργειες να εισπράξετε χρήματα από τον οφειλέτη που σας πούλησε το σπίτι στην Νέα Πεντέλη.**  **Πριν κατηγορήσετε αόριστα αρχίστε να απαντάτε συγκεκριμένα!** |
| *6. Δουλέψαμε 10 χρόνια με 4 αντιδημάρχους (οι δύο πάντα δημόσιοι υπάλληλοι, για να μην επιβαρύνεται το ταμείο του δήμου) κι εσείς έχετε 7 και πάλι δεν σας φτάνουν! Έχετε προσλάβει αμέτρητους «ημέτερους» αμειβόμενους συμβούλους χιλιάδων ευρώ!!!* | **6. Έχουμε πράγματι 7 αντιδημάρχους, εκ των οποίων οι 2 ΑΜΙΣΘΟΙ αλλά με πολύ ουσιαστικό έργο και καθημερινή μάχη με τα προβλήματα. Σύγκριση με την δική σας εποχή πραγματικά δεν μπορεί να γίνει. Μας λέτε πόσοι πληρωνόσασταν χωρίς να μας λέτε αν τους αξίζατε τους μισθούς που παίρνατε.** |
| *7. Μας παραδώσατε ακατάλληλες παιδικές χαρές, χωρίς κατάλληλα όργανα, χωρίς πιστοποίηση, χωρίς τις περισσότερες φορές να έχουν παραληφθεί! Σας παραδώσαμε έτοιμο το πρόγραμμα αποκατάστασης με νέα όργανα και πιστοποίηση ορθής λειτουργίας, ετοιμάσαμε τις πρώτες κι ακόμα οι παιδικές χαρές είναι κλειστές ή ανέτοιμες!!!* | **7. Όσοι πρόλαβαν τις παιδικές χαρές του 2009 είναι αρκετά μεγάλοι τώρα για να μην τρώνε το σανό που πάτε να τους σερβίρετε.**  **Οι παιδικές χαρές που βρήκαμε ήταν όλες ακατάλληλες και κλειστές εκτός από κάποιες που τρέξατε βιαστικά να τις φτιάξετε αλλά δεν τις έχουμε ακόμη παραλάβει διότι περιμένουμε να έρθετε να μας εξηγήσετε τον τρόπο και τις διαδικασίες παραλαβής, που συμφωνήσατε με τους εργολάβους. Σας περιμένουμε!** |
| *8. Αγοράσαμε τα οικόπεδα στην Π. Π. Γερμανού, σχεδιάσαμε δύο πλατείες αθλητικών δράσεων, τα εντάξαμε σε πρόγραμμα με ορίζοντα ολοκλήρωσης 6 μήνες τις ξεκινήσαμε το Μάιο του 2019 και σήμερα, 3 σχεδόν χρόνια μετά, δεν έχουν τελειώσει!!! Κι εσείς είχατε την αναίδεια και το Θράσος να μας λοιδορήσετε για τα 5 χρόνια που χρειάστηκε το μεγαλύτερο αντιπλημμυρικό έργο που έγινε ποτέ στην πόλη, τη γέφυρα Σαράφη, για το οποίο σκάφτηκε η μισή πόλη;;;* | **8. Η υπόθεση με τη γέφυρα της οδού Σαράφη θα έπρεπε να σας κάνει να κρύβεστε-αν είχατε τσίπα. Ξεκίνησε το 2014 και την τελειώσαμε εμείς σε έναν μήνα. Ήταν κομμένη η πόλη και χωρίς συγκοινωνία επί ΠΕΝΤΕ χρόνια. Τα οικόπεδα στην Π.Π.Γερμανού τα αγόρασε ο δήμος με δάνειο 950.000. Για το έργο τα έχουμε πει πολλές φορές. Ο κόσμος τα ξέρει. Στο δημοτικό συμβούλιο καταπίνετε τη γλώσσα σας. Από μακριά γινόσαστε λαλίστατος. Δημοπρατήσατε βιαστικά μία μαϊμού μελέτη και με 68% έκπτωση το αναθέσατε! Ξέρατε ότι το έργο δεν επρόκειτο να προχωρήσει χωρίς συμπληρωματικές συμβάσεις. Αλλά παρ’ όλα αυτά το αναθέσατε. Θα πείτε και σε εμάς τι ξέρατε εσείς που εμείς δεν ξέρουμε; Θα πείτε γιατί το ίδιο έγινε με όλα τα έργα που βιαστικά δημοπρατήσατε με μαϊμού μελέτες και τεράστιες εκπτώσεις; Ελάτε να το ανοίξουμε το θέμα και να το συζητήσουμε στο δημοτικό συμβούλιο για να μάθουν και οι οπαδοί σας όλη την αλήθεια.**  **Γιατί όμως αντί να μας λέτε για τα έργα που αφήσατε να φτιάξουμε εμείς δεν μας λέτε τα έργα που στη δεκαετή θητεία σας φτιάξατε εσείς;** |
| *9. Μας αφήσατε το «γήπεδο» στα Ριμινίτικα το 2009 «κρανίου τόπο»!!! Σας παραδώσαμε το 2019 ένα έτοιμο ΓΗΠΕΔΟ σε λειτουργία και έτοιμη η τοποθέτηση της εξέδρας!!! Ούτε αυτό δεν κάνατε...* | **9. Το 2009 σας αφήσαμε πράγματι το γήπεδο στα Ριμινίτικα «κρανίου τόπο» αλλά με έτοιμη μελέτη και εγκεκριμένη χρηματοδότηση 1.200.000 για την ανακατασκευή του, την οποία χρειαστήκατε δέκα χρόνια για να την υλοποιήσετε κακότεχνα και εν μέρει. Η εξέδρα αποτελούσε πρόταση χρηματοδότησης προς το Υπουργείο Εσωτερικών αλλά η μελέτη ήταν ανεπαρκής και έπρεπε να την ξαναδούμε από την αρχή. Η έγκριση της χρηματοδότησης έγινε τον Δεκέμβριο του 2019 από τον τότε υπουργό Εσωτερικών Τάκη Θεοδωρικάκο. Που ήταν το «έτοιμο» το δικό σας; Μήπως στο ότι είχατε ζητήσει εξέδρα αλλά δεν είχατε προβλέψει που θα την βάλετε; Ή μήπως στο ότι είχατε λάβει 84.000 για να φτιάξετε 2 αποδυτήρια και τουαλέτες για το κοινό, αλλά φτιάξατε μόνο ένα αποδυτήριο και εξαφανίστηκαν τα λεφτά; Μήπως είχε ταρτάν, σωστούς προβολείς, πάγκους, τουαλέτες, τοιχία αντιστήριξης, πλατφόρμα για τις εξέδρες, εσωτερική περίφραξη κλπ;** |
| *10. Διχάσατε την πόλη, τον κόσμο, τους εργαζόμενους, τα σωματεία με τις εμμονές σας!!! «Ή μαζί μου ή με τους άλλους», είναι μια λογική βγαλμένη από τις παθογένειες του εθνικού διχασμού!!!* | **10. Εμείς είμαστε με αυτούς που δουλεύουν και όχι με αυτούς που κοροϊδεύουν. Αυτό πόνεσε τους εκλεκτούς σας. Το ξέρει ο κόσμος ότι οι άδειες δεν καταγράφονταν πουθενά ώστε να παίρνουν οι ευνοούμενοι άδειες όσες ήθελαν και όποτε ήθελαν;**  **Ξέρει ο κόσμος ότι δεν δινόταν ούτε γάλα, ούτε υπερωρίες αλλά βρήκαμε να μας ζητούν μέχρι 600 ημέρες άγραφα ρεπό. Θέλετε κι άλλα;** |
| *11. Ποινικοποιήσατε την αντίθετη άποψη με μηνύσεις, με εξώδικα, με αγωγές!* | **11. Οι δημοσιεύσεις όλων σας είναι γεμάτες ύβρεις και συκοφαντίες. Παρ’ όλα αυτά δεν αντιδρούμε διότι αυτοτιμωρείσθε και αυτοεκτίθεστε χωρίς την δική μας βοήθεια. Για τα θέματα όμως που σχετίζονται με την διαχείριση των δημοτικών υποθέσεων και των συμφερόντων του δήμου θα είμαστε αμείλικτοι. Προς απόδειξη σας καλούμε να δώσετε στη δημοσιότητα όλα αυτά που λέτε για να μάθει ο κόσμος τους λόγους για τους οποίους σας μεμφόμαστε. Το ίδιο πρέπει να πράξετε κι εσείς αν δείτε τα ανάλογα και σε εμάς.** |
| *12. «Εκδιώξατε» ρεβανσιστικά δεκάδες εργαζόμενούς μας σε άλλους δήμους και υπηρεσίες! Τώρα, μας λέτε, δεν φτάνουν οι εργαζόμενοι! Καταστρατηγείτε κάθε έννοια δημοκρατίας και πολιτικού ευπρεπισμού, απαξιώνοντας επιδεικτικά το δημοτικό συμβούλιο μέχρι και υβρίζοντας πολλές φορές!* | **12. Για τα δημοτικά συμβούλια θα γελάσουμε! Έχετε έρθει 3 φορές, 4,5; Στους προθαλάμους τοπικής εφημερίδας ξημεροβραδιαζόσαστε για να εντοπίζετε λακκούβες, χόρτα, καμένες λάμπες, δρόμους χαλασμένους, χαλασμένες μπασκέτες, σπασμένα πεζοδρόμια, κλειστές παιδικές χαρές, σπασμένες πλάκες… είναι προφανές ότι όλα αυτά τα χάλια μας παραδώσατε. Μην κουράζεστε άλλο. Όλα χάλια ήταν. Τώρα τα φτιάχνουμε ένα ένα.**  **Μη λέτε άλλες ανοησίες. Κανέναν υπάλληλο δεν μπορεί να διώξει κανένας δήμαρχος αν ο ίδιος ο υπάλληλος δεν το ζητήσει.** |
| *13. Αδιαφορείτε για τα αιτήματα της αντιπολίτευσης, για τις καταγγελίες της, για την ενημέρωσή της! Και πάντα σε όλα αυτά οι «προφάσεις εν αμαρτίαις» ίδια καραμέλα... η πανδημία και τα μέτρα προστασίας!!!* | **13. Είμαστε έτοιμοι να δούμε στην δημοσιότητα αλλά και να τυπώσουμε με έξοδα του δήμου και να μοιράσουμε στους δημότες τα αιτήματα και τις προτάσεις της αντιπολίτευσης για θέματα του δήμου, που δήθεν υποβλήθηκαν στην διοίκηση και στο δημοτικό συμβούλιο.** |
| *14. Παρεμβαίνετε με άθλιο τρόπο στις δημοκρατικές διαδικασίες που επιβάλουν οι νόμοι για τη λειτουργία του σωματείου των εργαζομένων! Δεν αναγνωρίζετε δικαιώματα στους εργαζόμενους, τους θέλετε όλους υποχείρια της διοίκησής σας, υποτελείς στη «μεγαλειότητά» σας!!!* | **14. Κακώς παρεμβαίνετε στα θέματα του σωματείου. Κάτι πρέπει να σας πονάει εδώ. Μιλήστε καθαρά!** |
| *15. «Διατάζετε, αποφασίζετε και επιβάλετε στους εργαζόμενους να εκτελούν χωρίς αντίρρηση», αφήνοντάς τους χωρίς ουσιαστική νομική προστασία, μιας και απολύσατε μέχρι και τον -από εποχής Μήτρου Σουλιμιώτη- νομικό σύμβουλο του δήμου!!!* | **15. Η εργασιακή σχέση του, από εποχής Μήτρου, νομικού συμβούλου του δήμου έληξε λόγω ορίου ηλικίας του, με βάση τον νόμο.** |
| *16. Κατασπαταλάτε το δημόσιο χρήμα σε ανούσιες και ευκαιριακές επιλογές για το θεαθήναι και μόνο!!!* | **16. Το ότι κατασπαταλάμε το δημόσιο χρήμα, το απαντήσαμε! Απλώς επαναλαμβάνεται αορίστως η ύβρις και η συκοφαντία.** |
| *17. Αφήνετε απροστάτευτες τις ευπαθείς κοινωνικά και οικονομικά ομάδες στη λαίλαπα των αυξήσεων, χωρίς ρεύμα, χωρίς καν -σε πολλές περιπτώσεις- τα είδη πρώτης ανάγκης!!!* | **17. Σας θυμίζουμε απλώς ότι είμαστε η μόνη δημοτική αρχή πανελληνίως, που με παραστάσεις, άρθρα και συναντήσεις απαιτήσαμε ρύθμιση για τα ευάλωτα νοικοκυριά.** [**https://agiavarvara.gr/dei-echoyme-dikaio-etsi-apla-paramenoyme-se-egrigorsi/**](https://agiavarvara.gr/dei-echoyme-dikaio-etsi-apla-paramenoyme-se-egrigorsi/)  **Το ενδιαφέρον για τα κοινωνικά θέματα αφήστε το. Το ξέρουν όσοι τους αφορά. Δεν πρόκειται εμείς να πέσουμε στην κατάντια να φωτογραφηθούμε με τους δυστυχείς κατά τη στιγμή που τους δίνουμε ένα σακουλάκι με λίγο ρύζι κι ένα πακέτο μακαρόνια, όπως συνηθίζατε να κάνετε εσείς τις στιγμές του μεγαλείου σας.** |
| *18. Παρακολουθείτε άπραγοι τους δυστυχισμένους χρήστες ναρκωτικών να σέρνονται έξω από τα σχολεία και τις πλατείες!!!* | **18. Για το θέμα αυτό θα θέλαμε πραγματικά την πρότασή σας για να ακολουθήσουμε την πρακτική που εφαρμόζατε κατά την θητεία σας. Εκτός αν όλοι αυτοί οι ταλαίπωροι εμφανίστηκαν στη ζωή μας και στο δήμο μας, μετά την αποχώρησή σας.** |
| *19. Παραμυθιάζετε τους συμπολίτες μας ότι υπογειοποιείτε τους πυλώνες υψηλής τάσης!!!* | **19. Για το θέμα αυτό όχι μόνο αδρανήσατε αλλά συνεργήσατε σε εξαπάτηση των δημοτών μας. Τους λέγατε ότι σε λίγο θα γίνουν ενώ είχατε συμφωνήσει να πάνε 10 χρόνια μετά.**  **Σίγουρη λύση θα προκύψει από τον αγώνα μας και να δούμε τότε τί θα βρείτε να πείτε.** |
| *20. Παραμυθιάζετε τους συμπολίτες μας ότι ανοίγετε ξανά το παράνομο Πάνθεον!!! Δεν σας έφτασε η ζημιά που έχετε κάνει και πληρώνει ο δήμος για τους λεονταρισμούς σας και τη μεγαλομανία σας εκατοντάδες χιλιάδες ευρώ;;;* | **20. Γυρνάτε συνέχεια στον τόπο του εγκλήματος, όπως οι κανονικοί εγκληματίες. Σας εμπιστεύθηκε ο δήμος ένα στολίδι και παραδώσατε ένα ερείπιο. Το έκλεβαν, το λεηλατούσαν, μέρα μεσημέρι, μπροστά στα μάτια σας. Μιλάμε για βαριά παράβαση καθήκοντος. Το Πάνθεον μας άφησε πάνω από ένα εκατομμύριο καθαρά έσοδα, αλλά κι εσείς νομίζω δεν πρέπει να νοιώθετε… αδικημένος. Όσο απολαμβάνατε την χάρη του, το υμνούσατε. Τώρα που το καταστρέψατε το ξορκίζετε, νομίζοντας ότι έτσι θα ξορκίσετε και τις ευθύνες σας. Πολεμήστε όσο θέλετε την επαναλειτουργία του, το ποτάμι δεν γυρίζει πίσω, εννοούμε στις «υπέροχες» μέρες της διακυβέρνησής σας.** |
| *21. Χρησιμοποιείτε την παραπληροφόρηση, τα «ψεύτικα τα λόγια τα μεγάλα» και τους ασπονδύλωτους πρώιμους και όψιμους καιροσκόπους σας, για να κάνετε το μαύρο, άσπρο(!!!) και τον κιτρινισμό των μισθωμένων φυλλάδων των συνεργατών σας για την εξόντωση κάθε υγιούς σκέψης και έντιμης φωνής σε αυτή την πόλη!!!* | **21. Ακαταλαβίστικο, γενικόλογο, προϊόν λογοκλοπής.** |
| *22. Τέλος, βάζετε ξανά «ΤΑΦΟΠΛΑΚΑ» στη συνέχεια της επιβίωσης του δήμου με το ΝΕΟ ΔΑΝΕΙΟ ΕΚΑΤΟΜΜΥΡΙΩΝ που πάτε να πάρετε!!! Υποθηκεύετε για ακόμα 15 χρόνια το μέλλον των παιδιών μας και οδηγείτε την πόλη στην καταστροφή!!! Γιατί άραγε; ;;* | **22. Για το κραυγαλέο ψέμα και την διαστρέβλωση έχει δοθεί αναλυτική απάντηση-κόλαφος. Τελικά είστε ο μεγαλύτερος προβοκάτορας του εαυτού σας.**  [**https://agiavarvara.gr/o-dimos-mas-tha-lavei-apo-to-programma-tritsis-3-043-080-gia-na-kanei-ola-ta-scholeia-kainoyrgia-kai-sygchrona/**](https://agiavarvara.gr/o-dimos-mas-tha-lavei-apo-to-programma-tritsis-3-043-080-gia-na-kanei-ola-ta-scholeia-kainoyrgia-kai-sygchrona/) |